钦定古今图书集成/明伦汇编/官常典/第648卷 > 龙韬
## 钦定古今图书集成/明伦汇编/官常典/第648卷 > 龙韬

按《广西通志》：“韬，曲江人，领乡荐。成化间，知容县。值寇
剧，民多流散，韬阅险设略，严督戍卒捕御，民赖稍甦。
邑自洪永间屡经兵变，供赋不盈旧数之半，民病额
输，多鬻妻孥填沟壑者。韬甚哀焉，乃率里老赴阙奏
请。宪庙怜之，下镇臣韩雍勘议，檄柳州府同知金廷
玺、梧州府推官郑义履亩核实，得停征粮米五千六”
百七十馀石，比旧额蠲五之三。自是民稍不困，征敛
多复故业。